એમની દિનચર્યા જુઓ, સવારે ચારેક વાગ્યે ઉઠીને વારાફરથી બધી ભેંસોને – ગાયોને દોહીને તેમનું દૂધ ભેગુ કરે, ખાસ્સી પચાસથી વધુ ભેંસો હશે, અને એક ભેંસ નવથી દસ લિટર દૂધ આપે, ક્યારેક તો એથીય વધુ, ગીરની ભેંસો તો એ માટે પ્રખ્યાત છે. ગઈકાલે રાત્રે ડાયરામાં બેઠાં હતાં ત્યારે એક ભાઈએ કહેલું, એક વખત અડધી રાત્રે એક સિંહણ વાડાનું ઢાળીયુ તોડીને ઝોકમાં આવી ગયેલી, ભેંસોએ શીંગડે ચડાવીને એને ઝોકની બહાર, નેસની બહાર ફગાવી દીધેલી. આમેય ભેંસોનો શિકાર કરવા સિંહ તેને પાછળથી જ થપાટ મારે છે. અને તેનો પહેલો પ્રયત્ન ભેંસનું ગળું ઝાલવાનો હોય છે. આજે જે વિડીયો અહીં મૂક્યો છે એ જુઓ, બે સિંહણો એક ભેંસનો શિકાર કરી રહી છે, એક ગળે દાંત પરોવીને બેઠી છે, તો બીજી ભેંસની લાત ન વાગી જાય એનું ધ્યાન રાખીને તેના આંતરડા સુધી કાપતી, દાંત પરોવતી બેઠી છે, અને તોય ભેંસ કેટલી બધી કલાકો સુધી તેને સજ્જડ લડત આપે છે. જો કે, બોરડી નેસમાં એક વખત ભેંસોમાં અંદર અંદર શિંગડાબાજી થઈ હતી, અને કોઈ એને કાબુમાં કરે એ પહેલા તો એક પાડી તેનો ભોગ થઈ ગયેલી. જો કે આવા કિસ્સાઓ જવલ્લે જ બને છે એમ પણ તેમણે કહ્યું.